b'\n_START_ARTICLE_\nLeonardas Peseckas\n_START_PARAGRAPH_\nLeonardas Peseckas (1899 m. rugs\xc4\x97jo 15 d. Remeikiai, Bir\xc5\xbe\xc5\xb3 apksrities Vabalninko vals\xc4\x8dius \xe2\x80\x93 1976 m. gegu\xc5\xbe\xc4\x97s 29 d. \xc4\x8cikaga, palaidotas \xc5\xa0v. Kazimiero lietuvi\xc5\xb3 kapin\xc4\x97se) \xe2\x80\x93 Lietuvos lak\xc5\xabnas, pirmasis Lietuvos karo aviacijos majoras.\n_START_SECTION_\nBiografija\n_START_PARAGRAPH_\nMok\xc4\x97si Vilniaus realin\xc4\x97je mokykloje. 1919 m. Lietuvos kariuomen\xc4\x97s savanoris, paskirtas \xc4\xaf pirm\xc4\x85j\xc4\xaf husar\xc5\xb3 eskadron\xc4\x85 dalyvavo kovose su bol\xc5\xa1evikais. Mok\xc4\x97si Kauno aviacijos mokyklos pirmojoje laidoje, kuri\xc4\x85 kartu baig\xc4\x97 Povilas Brazd\xc5\xbei\xc5\xabnas, Jurgis Dobkevi\xc4\x8dius, Antanas Gustaitis, Kostas Kanauka, Juozas Kumpis, Vytautas Rauba, Bronius Sidaravi\xc4\x8dius ir kiti. Nuo 1920 m. tarnavo karo aviacijoje, dalyvavo kovose su Lenkijos kariuomen\xc4\x97s daliniais. 1925 m. 4-osios eskadril\xc4\x97s vadas. Aktyviai dalyvavo 1926 m. gruod\xc5\xbeio 17 d. perversme. Vienas Lietuvos aeroklubo steig\xc4\x97j\xc5\xb3. 1928 m. i\xc5\xa1gars\xc4\x97jo visame pasaulyje, per rugs\xc4\x97jo 21 d. avarij\xc4\x85 kartu su \xc5\xbevalgu K. \xc5\xa0imkumi u\xc5\xbesidegus l\xc4\x97ktuvo varikliui, u\xc5\xbelipo ant l\xc4\x97ktuvo sparno ir nuplaniravo l\xc4\x97ktuv\xc4\x85 ir taip i\xc5\xa1gelb\xc4\x97jo savo bei \xc5\xbevalgo gyvyb\xc4\x99. L\xc4\x97ktuvas \xe2\x80\x9eSopwith 1 \xc2\xbd Struter\xe2\x80\x9c visi\xc5\xa1kai sudeg\xc4\x97. 1928 m. spalio 9 d. specialiu Prezidento aktu pirmajam Lietuvoje suteiktas aviacijos majoro laipsnis._NEWLINE_Nuo 1933 m. liepos 27 d. Zokni\xc5\xb3 oro uosto \xc4\xafgulos vir\xc5\xa1ininkas, nuo 1934 m. rugs\xc4\x97jo 1 d. 6-tosios (tolimosios \xc5\xbevalgybos) eskadril\xc4\x97s vadas Kaune, nuo 1935 m. rugs\xc4\x97jo 21 d. \xc5\xbevalgybos grup\xc4\x97s vadas. Nuo 1936 m. baland\xc5\xbeio 9 d. pulkininkas leitenantas, laikinai \xc4\x97jo karo aviacijos vado pareigas. 1938 m. rugpj\xc5\xab\xc4\x8dio 24 d. i\xc5\xa1\xc4\x97jo \xc4\xaf atsarg\xc4\x85, dirbo Prekybos, pramon\xc4\x97s ir amat\xc5\xb3 r\xc5\xabmuose, aviacijos karinink\xc5\xb3 Ramov\xc4\x97s pirmininkas. \xc4\xae aviacij\xc4\x85 trumpam sugr\xc4\xaf\xc5\xbeo 1939 m. mobilizacijos metu. 1940 m. dirbo Trikota\xc5\xbeo treste, Vokietijos okupacijos metais \xe2\x80\x93 audini\xc5\xb3 fabriko \xe2\x80\x9eLima\xe2\x80\x9c direktorius._NEWLINE_1944 m. pasitrauk\xc4\x97 i\xc5\xa1 Lietuvos, dirbo UNRRA (Jungtini\xc5\xb3 Taut\xc5\xb3 administracijos pab\xc4\x97g\xc4\x97liams remti) autogara\xc5\xbeo ved\xc4\x97ju persik\xc4\x97l\xc4\x97li\xc5\xb3 stovykloje Vokietijoje, dalyvavo lietuvi\xc5\xb3 kult\xc5\xabrin\xc4\x97je veikloje, \xc5\xa0einfeldo lietuvi\xc5\xb3 sporto klubo \xe2\x80\x9eKovas\xe2\x80\x9c pirmininkas. 1949 m. apsigyveno JAV. Detroite dirbo \xe2\x80\x9eFord\xe2\x80\x9c gamyklos darbininku. I\xc5\xa1\xc4\x97j\xc4\x99s \xc4\xaf pensij\xc4\x85 apsigyveno pas s\xc5\xabn\xc5\xb3 Vytaut\xc4\x85 \xc4\x8cikagoje. Dalyvavo JAV lietuvi\xc5\xb3 aeroklubo veikloje. _NEWLINE_Iki 1935 m. atliko 1696 skridimus, skraid\xc4\x97 1162 valandas. Tarnybos reikalais lank\xc4\x97si Latvijoje, Estijoje, Lenkijoje, \xc4\x8cekoslovakijoje, SSRS, Italijoje, Anglijoje. I\xc5\xa1band\xc4\x97 l\xc4\x97ktuvus Letov \xc5\xa0-20L \xe2\x80\x9e\xc5\xa0molik\xe2\x80\x9c, Ansaldo A.120, ANBO-IV, ANBO-41.'